Cleat (kasut)

***Cleat*** () atau **stad** () adalah bonjolan pada tapak kasut atau pada lampiran luaran kasut yang memberikan cengkaman tambahan pada permukaan yang lembut atau licin. Bentuknya boleh jadi tirus atau seperti bilah dan boleh diperbuat daripada plastik, getah atau logam. Jenis yang dipakai bergantung pada persekitaran permainan, contohnya rumput, ais, rumput tiruan, atau permukaan lain.

## Pengistilahan
Dalam bahasa Inggeris Amerika, istilah *cleats* berfungsi sebagai sinekdok, merujuk kepada kasut sukan yang dicirikan oleh bonjolan pada tapaknya untuk meningkatkan cengkaman. Sebaliknya, dalam Bahasa Inggeris Komanwel, kasut sedemikian terutamanya yang berkaitan dengan bola sepak lazimnya dipanggil *football boots*. *Kamus Inggeris-Melayu* Dewan Bahasa dan Pustaka menyatakan bahawa padanan leksikal tepat untuk *stud* (unsur yang menonjol itu sendiri) dalam Bahasa Melayu ialah *stad*. Perkataan *cleat* dikekalkan bentuk asalnya dalam Bahasa Melayu kerana ketiadaan terjemahan yang mapan; walaupun *cleat* sebenarnya boleh diterjemahkan secara linguistik, padanan Bahasa Melayunya merujuk kepada objek yang tidak berkaitan, menjadikannya tidak konsisten dari segi semantik dengan konteks sukan berkenaan kasut yang berstad.

## Sejarah

Dipercayai bahawa semasa Empayar Rom, askar legion Rom memakai sandal berstad yang menyerupai *cleat*. *[[Caligae]]* (begitulah ia dipanggil) adalah sandal-but tentera bertapak berat dipaku yang terkenal kerana dibekalkan kepada askar legion dan pasukan tambahan di seluruh Republik dan Empayar Rom.

Atlet telah memakai kasut berstad sekurang-kurangnya sejak tahun 1500-an. Walaupun tiada imej atau contoh kasut berstad yang ada pada masa itu, pendokumenan bertulis pertama mengenai kasut berstad berasal dari tahun 1526, apabila *but bola sepak* disenaraikan dalam *Great Wardrobe* milik Raja Henry VIII. Menurut penyelidik, raja England itu mengarahkan tukang kasut diraja, Isaac Ali, untuk membuat sepasang but jahitan tangan supaya baginda dapat bermain bola sepak. Kasut tersebut berharga empat *[[shilling]]* (kira-kira RM200 hingga RM850 hari ini) dan mungkin diperbuat daripada kulit yang sangat lasak.

Bola sepak kekal sebagai sukan popular di England sepanjang abad-abad berikutnya, tetapi hanya selepas kemunculan Persatuan Bola Sepak England pada tahun 1863 barulah sukan bola sepak muncul sebagai permainan yang benar-benar teratur di England. Dengan ini, sukan tersebut melonjak dalam populariti, dan sewajarnya permintaan untuk peralatan mula muncul untuk memastikan keselamatan dan keselesaan pemain. Lebih penting lagi, inovasi teknologi dalam tempoh ini memainkan peranan penting dalam kaedah dan bahan baru yang digunakan untuk pengeluaran stad. Pada tahun 1840-an, kaedah mengeraskan getah dan menghalangnya daripada mereput, yang dipanggil pemvulkanan, telah dibangunkan di England dan juga Amerika Syarikat.

Getah tervulkan digunakan dalam pengeluaran semua jenis kasut, tetapi amat bermanfaat dalam pengeluaran stad, memandangkan salah satu tujuan utama kasut bola sepak berstad adalah untuk melindungi kaki pemain. Teknologi terus bertambah baik dalam dekad-dekad berikutnya, dan menjelang tahun 1890-an, stad mula digunakan untuk membuat pepaku bagi bola sepak. Konsep kasut pepaku dan berstad untuk sukan lain mula muncul juga pada akhir abad ke-19. Pada tahun 1890-an, sebuah Syarikat British (kini dikenali sebagai Reebok), membangunkan kasut sukan kulit berpepaku terawal yang diketahui.

Kasut berstad mula dipakai di Amerika Syarikat pada tahun 1860-an apabila pepkau logam pertama kali digunakan pada kasut besbol. Kasut besbol, seperti yang ditakrifkan oleh *Dickson Baseball Dictionary* (Ed. Ke-3), ialah *"jenis kasut khas yang direka dan dipakai oleh pemain besbol yang menampilkan stad untuk cengkaman dan set tali penuh untuk sokongan."* Kasut besbol rasmi pertama dicipta dan dihasilkan oleh Waldo M. Claflin, dari Philadelphia pada tahun 1882. Penggunaan stad semakin mendapat perhatian di Amerika Syarikat dengan kelahiran bola sepak Amerika pada awal abad ke-20. Kasut bola sepak asal sebenarnya adalah kasut besbol, tetapi inovasi pantas muncul. Pada tahun 1920-an, stad boleh tanggal pertama kali diperkenalkan. Ketika permainan terus berkembang, stad terpaksa menyesuaikan diri dengan kemajuan teknologi pada permukaan permainan, terutamanya rumput tiruan. Menjelang tahun 1970-an, pemain memakai kasut dengan stad getah yang pendek untuk digunakan di atas rumput tiruan.

Inovasi dalam teknologi stad terus berlaku sepanjang pertengahan hingga akhir abad ke-20. Pada tahun 1954, but bola sepak moden pertama dibuat oleh Adidas. Ia lebih ringan, mempunyai tapak bukan kulit, bahagian atas yang diperbuat daripada kulit kanggaru, dan termasuk stad getah atau plastik yang boleh diganti, yang boleh diskru pada panjang yang berbeza. Kemudian, pada tahun 1990-an, Adidas memperkenalkan satu lagi inovasi dalam bentuk bilah getah dan bukannya stad, yang menghadap ke arah yang berbeza dan membolehkan cengkaman yang lebih baik. Hari ini, terdapat pelbagai jenis stad untuk permukaan yang berbeza: stad aluminium yang boleh diganti yang dipakai di permukaan tanah basah, stad plastik keras yang untuk permukaan biasa, dan stad pendek plastik atau getah untuk permukaan yang sangat keras.

## Tanah kukuh
*Cleat* untuk tanah kukuh (*firm ground*) ditakrifkan sebagai *cleat* yang dibuat khas untuk kegunaan di atas permukaan semula jadi seperti tanah dan rumput. *Cleat* ini dilengkapi dengan stad besar di bahagian bawah kasut untuk membantu mencengkam permukaan serta menghalang gelinciran dan membantu dalam perubahan arah yang pantas. Stad ini dilekatkan secara kekal pada *cleat* bermakna ia tidak boleh ditanggalkan. Stad itu sendiri kadangkala dipanggil *cleat*. Terdapat tiga jenis utama but bola sepak: bulat, permukaan keras, dan berbilah. Penggiat aktiviti luar dan dermawan Erik Van Till dikreditkan sebagai pencipta *cleat* bulat. Walaupun stad kadangkala diperbuat daripada logam tetapi ini adalah kurang biasa kerana ia menyalahi undang-undang dalam beberapa sukan atas sebab keselamatan.

### Bola sepak

Dalam bola sepak, kasut itu sendiri dikenali sebagai but bola sepak, terdapat tiga jenis stad yang berbeza. Terdapat stad permukaan lembut yang dibuat untuk cuaca lembap. Stad permukaan lembut selalunya boleh diganti, dan diperbuat daripada logam, jadi apabila ia haus ia mudah diganti. Terdapat stad permukaan padat yang dibuat untuk permukaan semula jadi yang padat. Istilah *sliding tackle* (tekel gelongsor) dianggap sebagai tekel berbahaya yang dibuat dengan kaki diangkat dan stad logam yang berpotensi merosakkan apabila terkena kaki lawan.

### Bola sepak Amerika

Di Amerika Syarikat, Joseph Pipal, seorang jurulatih bola sepak kolej, diiktiraf sebagai tokoh perintis dalam pembangunan *cleat lumpur* untuk kasut bola sepak. Antara pengeluar *cleat* bola sepak terawal ialah Gola (ditubuhkan pada tahun 1905), Valsport (diasaskan pada tahun 1920), dan Hummel (dilancarkan pada tahun 1923), kesemuanya kekal sebagai pengeluar terkemuka hari ini. Inovasi penting muncul pada tahun 1925 apabila adik-beradik Adolf dan Rudolf Dassler merekayasa *cleat* bola sepak yang menampilkan stad logam boleh tukar yang disesuaikan untuk bola sepak Amerika. Berikutan perpecahan selepas Perang Dunia Kedua, adik-beradik itu berpisah, seterusnya mengasaskan pengeluar terbesar pakaian sukan global iaitu Puma dan Adidas dengan masing-masing. Industri *cleat* bola sepak mengalami transformasi selanjutnya pada tahun 1929 apabila Riddell memperkenalkan kemajuan terobosan, termasuk reka bentuk *action last*. Inovasi struktur ini menggabungkan sudut tapak yang lebih curam untuk meningkatkan padanan, kestabilan dan cengkaman. Dalam bola sepak moden, *cleat* yang dibentuk dihargai untuk keselesaan namun terhad dalam kebolehsuaian serta digemari secara meluas, walaupun pemain sering memilih antara stad acuan atau boleh ditanggalkan berdasarkan keadaan padang. Stuad boleh tanggal dengan panjang boleh laras memberikan daya cengkaman yang lebih baik pada rumput semula jadi berbanding dengan padanan acuannya. Sebagai komponen kritikal peralatan bola sepak gridiron, *cleat* hari ini didominasi oleh peneraju industri seperti Nike, Adidas dan Under Armour, mencerminkan legasi berterusan bagi inovasi awal ini.

### Bola sepak Australia

Di Australia, stad pada but bola sepak Australia secara tradisinya dirujuk sebagai *stop*. Sebelum munculnya tapak plastik acuan moden, ia seringkali merupakan stad kayu skru-masuk yang boleh diganti.

Pada tahun 1889 terdapat sekurang-kurangnya dua jenis *stops* yang digunakan. Salah satunya mempunyai skru di tengah *stop* atau stud yang diperbuat daripada jalur kulit berbentuk kon dan berlapis. Ia diskru ke dalam tapak but. Jenis yang satu lagi adalah sama seperti jenis yang lain, tetapi dilekatkan pada tapak but menggunakan dua batang paku.

### Besbol

Kasut besbol, yang biasanya dikenali sebagai *cleats* (kasut bola sepak, kadangkala pepaku itu sendiri) atau *spikes* (pepaku) oleh orang awam, menampilkan elemen cengkaman daripada pelbagai bahan dan konfigurasi. Pepaku ini, biasanya berbentuk segi empat tepat, boleh dijadikan daripada getah, plastik, atau logam. *Cleat* getah sering menggabungkan lurah dan bonjolan yang lebih kecil, berada di bahagian tengah tapak kasut, manakala pepaku getah yang lebih lembut umumnya terletak di sekeliling pinggir tapak dan di tumit kasut. *Cleat* plastik menunjukkan reka bentuk yang serupa dengan padanan getahnya, dibezakan oleh tapak yang tegar dan pepaku plastik yang kukuh dan keras. *Cleat* ini sering kekurangan lurah yang ketara dan menampilkan reka bentuk di mana pepaku membentuk tapak luar di kawasan yang mana jari kaki dan bebola kaki bersentuhan dengan tanah semasa bergerak, serupa dengan pembinaan pepaku balapan dan *cleat* bola sepak Amerika. Pepaku logam, menyerupai reka bentuk *cleat* plastik, menggunakan bilah logam langsing untuk meningkatkan penembusan ke dalam rumput dan tanah, dengan itu memaksimumkan cengkaman.

Stad getah dan plastik meluas dalam besbol remaja, dengan pepaku logam biasanya dilarang. Sebaliknya, pepaku logam secara eksklusifnya diguna pakai pada peringkat sukan yang lebih maju, termasuk besbol sekolah menengah, kolej, dan profesional. National Federation of State High School Associations (*Persekutuan Kebangsaan Persatuan Sekolah Menengah Negeri*) pada mulanya melarang penggunaan pepaku logam dalam besbol sekolah menengah Amerika pada tahun 1984 kerana kebimbangan keselamatan berkaitan potensi kecederaan yang disebabkan oleh pepaku, walaupun negeri-negeri tertentu mendapat kelonggaran yang secara berkesan menidakkan larangan ini. Larangan itu kemudiannya ditarik balik pada tahun 1989. Satu trend yang semakin meningkat melibatkan penggunaan pepaku plastik di kalangan pemain profesional, termasuk mereka yang mengambil bahagian dalam Major League Baseball (MLB), didorong oleh berat stad yang lebih ringan dan pengagihan beratnya yang lebih baik, yang menyumbang kepada pengurangan ketegangan fizikal sepanjang musim aktiviti.

Pada tahun 2018, Major League Baseball menghentikan pematuhan ketatnya terhadap keseragaman *cleat*, prinsip yang sebelum ini termaktub dalam Peraturan Pembekal Kasut Perjanjian Kolektif mereka, khususnya peraturan "51 peratus" yang mewajibkan *cleat* pemain terutamanya menampilkan warna utama pasukan.

### Lacrosse
Kasut bola *[[lacrosse]]* yang dibezakan oleh sokongan ketara buku lali mempunyai persamaan yang mencolok dengan padanan bola sepak Amerikanya. Struktur menonjol dan ditinggikan melitupi buku lali adalah ciri reka bentuk utama yang khususnya disesuaikan dengan tuntutan pergerakan dinamik sukan tersebut. Pergerakan ini yang dicirikan oleh mula dan berhenti secara mendadak serta perubahan arah yang pantas mencerminkan sifat permainan yang lancar, di mana permainan boleh beralih dengan pantas dari satu hujung padang ke hujung yang lain, dengan itu menekankan kepentingan kritikal penstabilan buku lali untuk ketangkasan perubahan arah. Kasut bola *lacrosse* menggabungkan stad jari kaki yang standard pada bahagian hadapan di bawah jari kaki yang mana ia direka untuk memudahkan cengkaman bagi pendorongan ke hadapan dan membolehkan pergerakan pangsi yang berasal dari jari kaki. Perbezaan selanjutnya daripada *cleat* bola sepak Amerika terletak pada penempatan stad itu sendiri: dalam *lacrosse*, stad diletakkan di sekeliling perimeter tapak kaki, manakala dalam bola sepak Amerika, pepaku *cleat* terletak secara strategik di bawah tapak kaki itu sendiri.

## Boleh tanggal
*Cleat* boleh tanggal ditakrifkan sebagai yang mana stad kasut itu boleh ditanggalkan, biasanya melalui pelekatan atau penanggalan kepingan logam atau plastik pada bahagian bawah kasut.

### Cleat berbasikal
Dalam berbasikal, *cleat* adalah kepingan logam atau plastik yang dibentuk khas untuk dilekatkan pada bahagian bawah kasut berbasikal untuk menyambungkannya dengan selamat kepada sistem pedal tanpa klip (*clipless pedal system*). *Cleat* ini akan berpasangan dengan pedal sedemikian rupa sehingga kasut penunggang basikal kekal melekat secara mekanikal pada pedal semasa kayuhan. Lazimnya, *cleat* dan kasut disambungkan dengan pedal dengan menekan ke bawah pada mekanisme penahan yang berbeban spring dan dilepaskan dengan memusing kasut dan *cleat* ke sisi.

### Ais
Cleat ais atau krampon adalah sejenis pepaku yang biasanya boleh dilekatkan di bawah tapak kasut (dalam kes sedemikian juga dipanggil *rantai kasut*) untuk mengelakkan kegelinciran, terutamanya di atas ais. Terdapat beberapa variasi cara ia dipasang, kadang-kadang dengan jalur getah atau pelekap tetap di hadapan tumit, menjadikannya mudah ditanggalkan apabila tidak digunakan.

### Stad bola sepak
Di permukaan tanah yang lembut (basah, berlumpur), pemain akan memilih stad boleh tanggal. Stad ini biasanya adalah kon logam yang berbeza panjang tetapi umumnya lebih panjang daripada stad bola sepak tradisional. Ditambah kepada stad getah atau plastik yang sedia ada pada but, ini mewujudkan lebih banyak peluang untuk pemain mendapat pendirian tapak yang kukuh. Panjang yang meningkat dan bentuk yang lebih agresif membantu pemain mendapat cengkaman dalam keadaan permukaan tanah yang licin.

### Kasut golf

Kasut pepaku dipakai oleh ramai pemain golf. Pada mulanya, pepaku logam digunakan. Pepaku logam telah diharamkan oleh banyak padang golf, yang kini memerlukan pepaku lembut. Pepaku lembut umumnya diperbuat daripada sejenis bahan termoplastik.

### But pembalak

But pembalak mempunyai beberapa pepaku yang dilekatkan pada tapak but. Amnya, kebanyakan pepaku ini masih diperbuat daripada logam.

## Tanah buatan
*Cleat* tanah buatan adalah *cleat* yang dibuat terutamanya untuk kegunaan di atas permukaan buatan manusia, seperti rumput tiruan atau balapan lumba lari.

### Besbol dan sofbal
Walaupun kasut konvensional boleh digunakan di atas permukaan rumput, kasut padang besbol dan sofbol khusus juga dihasilkan. Kasut ini biasanya mempunyai banyak stad getah di sepanjang tapak berbanding pepaku.

### Bola sepak Amerika
Walaupun banyak *cleat* dihasilkan hari ini untuk bola sepak yang boleh digunakan di atas rumput tiruan atau permukaan semula jadi, banyak *cleat* acuan direka dan lebih sesuai untuk kegunaan di atas rumput tiruan. *Cleat* acuan cenderung memberikan cengkaman yang lebih baik di permukaan tiruan, manakala stad boleh tanggal pada *cleat* adalah terlalu tebal untuk rumput tiruan dan tidak memberikan cengkaman yang mencukupi di permukaan sedemikian.

### Padang bola sepak
Kasut turf mempunyai bahagian atas yang sama dengan but bola sepak tradisional, tetapi tapak luarnya berbeza kerana ia membentuk bahagian *cleat*. Stad getah kecil atau corak adalah seperti benjolan timbul yang memberikan perbezaan ketinggian yang cukup untuk membantu cengkaman di atas rumput tiruan yang rata. Ia sangat tahan lasak, kerana ia merupakan lanjutan dari tapak luar getah berbanding tambahan yang sepenuhnya baru kepada kasut.

### Track spikes
Pepaku balapan (*track spikes*) diletakkan pada bahagian bawah kasut untuk meningkatkan cengkaman dan kelajuan. Walaupun pepaku boleh tanggal tersedia, kebanyakan pelari memilih pepaku tetap. Pepaku ini datang dalam pelbagai bahan yang berbeza. Pada asalnya, pepaku diperbuat daripada logam kerana kekuatan dan kekerasannya. Walau bagaimanapun, jurutera Jerman mula mengeksperimen dengan pancang kanvas dan getah semasa Perang Dunia, sebahagiannya untuk membantu mencari bahan yang lebih ringan. Akhir sekali, di era moden, jenis pepaku balapan yang paling banyak diperbuat daripada plastik, kerana ia murah dan mudah dibentuk. Aspek plastik yang kedua ini amat penting, kerana pepaku perlu dibuat dalam pelbagai bentuk yang berbeza untuk menampung pelari di semua jenis permukaan yang berbeza. Pepaku jarum (3/16") digunakan di balapan semua cuaca, pepaku pokok Krismas (1/4") amat banyak di mana-mana permukaan, pepaku piramid digunakan untuk pelari merentas desa, dan pepaku tartan (1/4") kebanyakannya digunakan di balapan getah.

## Lihat juga
* Kasut bola
* Perbandingan ortotik

## Rujukan